Liikenne- ja viestintäministeriö sekä VR julkaisivat tiistaina iltapäivällä tylyt madonluvut pohjoiskarjalaiselle junaliikenteelle. Ensi maaliskuusta lähtien ministeriö ei enää osta VR:ltä junaliikennettä väleillä Joensuu-Nurmes ja Joensuu-Varkaus.

Käytännössä päätös tarkoittaa, että junaliikenne kyseisillä väleillä päättyy keväällä. Pohjois-Karjalassa matkustajaliikennettä olisi sen jälkeen enää ratayhteydellä Joensuu-Helsinki, johon maakunnan alueella kuuluvat Kiteen ja Kesälahden asemat.

Lieksassa ja Nurmeksessa junat eivät kulkisi ensi kevään jälkeen enää ollenkaan. Samoin tarpeettomaksi kävisivät Enon, Uimaharjun, Vuonislahden ja Viinijärven asemat.

Myös poikittaissuuntainen liikenne Joensuuta Pieksämäelle ja siitä eteenpäin muun muassa Jyväskylään tyssää, Joensuu-Pieksämäki-yhteys supistuu väliksi Varkaus-Pieksämäki.

Syksyn aikana viimeisteltävä sopimus viedään vielä valtioneuvoston raha-asiainvaliokunnan hyväksyttäväksi.

Ministeriön ja VR:n välisen nykyisen ostosopimuksen voimassaolo päättyy tämän vuoden lopussa. Osto- ja velvoiteliikenteen muutokset tulevat voimaan 27.3.2016.

Nelivuotisen sopimuksen arvo olisi 110 miljoonaa euroa eli 27,5 miljoonaa euroa vuodessa. Uusi sopimus toisi valtiolle 12,3 miljoonan euron vuosittaiset säästöt.

Lakkautettavilla vuoroilla tehdään yhteensä 550 000 matkaa vuodessa. Junaliikenne loppuu kokonaan 28 asemalla, kun koko maassa asemia on 200 kappaletta.

Valmistelun aikana liikenne- ja viestintäministeriö on selvittänyt poistuvia junavuoroja korvaavia linja-autovuoroja alueittain.